Juanma Sarasola Murgia "Xaun"

Juanma Sarasola Murgia (Irun, Gipuzkoa, 1969-) euskarazko idazle eta kazetaria. Besteak beste, honako komunikabideetan aritu da kazetari: 'Egin'-en (1992-93, Kirol sailean), 'Euskaldunon Egunkaria'-n (1999-2003 bitartean, hainbat sailetan, bereziki 'Gaiak'-en, zientzia, teknologia, biologia, osasuna... jorratzen), eta Mundua sailean), Euskadi Irratian (bekadun 1990ean, eta tertuliakide 'Faktoria' saioan, 2003ko urritik 2004ko martxoa arte), 'Berria'-n (2003tik 2009 arte, bost urtez Munduan, eta hilabete batzuez 'Matraka' gehigarrian eta 'Berria.info' edizio jarraituan), eta 'Behe Bidasoako Hitza'-n (kazetari eta euskara zuzentzaile). Hendaian egoitza duen Antxeta Irratian kolaborazioak egina da (2002. urtean eskualdeko jendeari elkarrizketa sakonak egiten hilean behin, eta 2003an kantu sorta batzuk aurkezten eta iruzkintzen), baita Irulegi Irratian denboraldi batez ere. 

Bere poesiak eta kantu-hitzak hainbat aldizkari nahiz liburutan argitaratu izan ditu: 'Irunero', 'Hondarribia', 'Iralabarri', 'Gaztegin', 'Xirika' eta 'Txingudi de Luxe' aldizkarietan, 'Ametsek ez dute kartzelarik' bere liburuan (Maiatz, Baiona, 2006), Orereta-Errenteriako Mikelazulo Elkartearen 'Beste bat apalerako' bilduman, eta Senpereko Hatsa Elkartearen 'Hatsaren Poesia' izeneko urteroko bildumetan, 2000. urtetik aurrera. Euskarazko olerkiez gain, baditu ingelesez eta gaztelaniaz idatzitako gutxi batzuk ere, batzuk 'Ametsek ez dute kartzelarik' bere bilduman argitaratuta -berak idatzitako jatorrizko bertsioan nahiz euskaratuta-, eta beste zenbait oraindik argitaratu gabe.

Musika alorrean, Auskalo!, Lasai-Massai, Addis Abbeba, Debekatua, Gaxen, eta Doktor Deslai musika taldeekin parte-hartze eta kolaborazioak izan ditu. Bestalde, musika eta olerkiak uztartuta, Hatsa Elkarteak 2005eko abuztuan antolatutako 'Maite Ditugun Olerkariak' ekitaldi sortan 9 bidaia, 9 aztarren sakon ikuskizunaren egilea da.

Euskararen irakaskuntzan ere ibilia da, sei urtez AEK-ko irakasle (Bilbon, Zizur Nagusian, Iruñean eta Errenterian), eta ikasturte batez Seaskan, Euskara eta Euskal Literatura irakasle (Baionan eta Lartzabale herrian).

Sariak 
Hondarribiko 2003ko Bordari-Satarka lehiaketan Hondarribiko Onena Saria ipuingintzan jaso zuen, artean Hondarribian bizi zela.

Idazkiak

Kronika 
 Olibondoetatik Apartheid hesira (Palestinako Gatazka) (Arbizuko Udala eta Askapena, 2006)    
 Moskuko urrea (Kultur eta gizarte mugimenduen eztanda Irunen, 1983-1993), (2014, autoedizioa)

Poesia 
 Ametsek ez dute kartzelarik (Maiatz, Baiona, 2006)  
 "Beste Bat Apalerako" (Beste hainbat egilerekin batera; Errenteria/Oreretako Mikelazulo Elkartea, 2002)
 "Hatsaren Poesia" (Beste hainbat egilerekin batera; Senpereko Hatsa Elkarteak 2000tik aitzina argitaratutako urteroko bildumetan)

Musika 
1991 eta 1993 bitartean Irungo Auskalo! rock taldean -bigarren aroan- kantari eta letragile aritu zen Sarasola, eta berari zor zaizkio bigarren eta hirugarren maketetako azalak eta taldeko logoa. Gerora, 1990eko hamarkadan beti ere hainbat talderen sorkuntzan eta hastapenean egon zen, eta haiekin kolaborazioak egin zituen: Lasai-Massai (afro-reggae, Irun), Addis Abbeba (reggae, Irun), Debekatua (rock gogorra, Irun), Gaxen (folk, Orereta/Errenteria), eta Doktor Deslai (reggae, Irun).

Horrez gain, 2009an Irungo Toki-Alai ikastetxe publikoaren 25. urtemugako kantuaren hitzak idatzi zituen. Era berean, 2012an Irungo Hazia Elkartearen 20. urtemugako kantuaren hitzak egin, eta beste bi lagunekin batera kantua grabatu zuen. 2016an, Karlos Otxoa zenaren omenez Petrusca Records etxeak argitaratutako binilozko EPan, Otsoaren aiuria izeneko diskoan, parte hartu zuen Sarasolak, Irungo beste musikari eta talderekin batera: Anti-Regimen, Apurtu, Defecto Humano, eta Pecozza United. Zehazki, Moskuko urrearen distira abestian hitzak idatzita eta kantatuta hartu zuen parte, eta Apurtu, T.A.D. eta Defecto Humano taldeetako Aitor Perez izan zuen bidaide kantu horren grabaziorako berariaz osatutako Korrokoitz Kaleko Urre Bilatzaileak bikotean.

Erreferentziak

Kanpo estekak 
  Juanma Sarasola Literaturaren Zubitegian

Irungo idazleak
Euskal kazetariak